
Hárman tartják kezökben a jogot : a törvényhozó, a jog- 
tudós és a biró. A törvényhozó, a ki teremti, a jogtudós, a ki 
értelmezi és a biró, a ki alkalmazza. Egészséges viszonyok között 
mindhárman egymás kezére dolgoznak. A törvényhozás nem 
szünetelhet, mert a haladó élet haladó rendezést kivan ; a tudo- 
mány nem maradhat tétlen, mert a törvény kifejtésre szorul ; 
és a gyakorlat nem pihenhet, mert a törvény alkalmazást köve- 
tel. De hely és idö szerint a jog e hármas szerve közül, hol 
egyik, hol másik megbénul és a többire bizza, hogy helyette 
végezze a maga functióját. Ilyenkor, valamint az egyik érzéké- 
től fosztott emberben a többiek feszülnek és finomodnak, hogy 
a hiányt helyrehozzák ; valamint a vak tapintva pótolja a szeme- 
világát, a siket szemével olvassa a hangot, a félkezü kettősen 
ügyeskedik a megmaradt tagjával: azonképen a jog hármas 
szerve közül is, ha egyik pang, a másik helyette teszi a munkát, 
így történt a római köztársaságban, hogy midőn a tizenkét 
táblás törvény után a cziviljogi törvényhozás évszázadokon át 
elhallgatott, előbb a pontifexek interpretatiója, majd a praetorok 
jurisdictiója, azaz tudomány és gyakorlat vette kezébe a jogkép- 
zést ; igy történt, hogy midőn a római jogtudomány korypháusai 
elnémultak, a törvényhozó császár maga ragadta kezébe a tudo- 
mány szerepét és a Diocletianus reánk maradt több mint 1000 
rescriptuma máig hirdeti e császári tudomány-egyedáruság tör- 
ténetét. A midőn a német-római birodalomban a honi jog nem 
birt lépést tartani a fejlődő modern élet követelményeivel, az 
olasz egyetemekről kiszivárgótudomány volt az, mely aJustinia- 
nus törvényeit új életre kelti és mely majd négy századon át a 
tehetetlen törvényhozói hatalom helyett rendezte a jogot. És 
viszont, midőn századunk előestéjén és reggelén három nemzet 
felvilágosodott despotái törvénykönyvet adtak népeik kezébe, 
mintegy megboszulandók a törvényhozás százados álmát a tu- 

domány és gyakorlat tultengésén, mindenekelőtt ez utóbbiak 
ereit kötötték alá és a törvén3rmagyarázat és törvényalkalmazás 
hatalmát egyesitették a törvényhozóéval. Ezért kellett Nagy 
Frigyesnek több mint 19,000 törvényszakasza, hogy minden 
tudományos magyarázatot ma.gában a törvény szövegében anti- 
cipáljon, azért kellett az osztrák törvénykönyv minden szakasza 
mellé a számtalan Gabinetsordre authenticus magyarázata; 
ezért fenyegetödzött Napóleon, hogy kivágatja minden jogtudós- 
nak a nyelvét, ki törvénykönyvét értelmezni merészeli ; ezért 
léptette életbe az avis du conseil d'état intézményét, mely a 
joggyakorlat fejlesztő erejét a törvényhozó császár hitelesített 
döntvényeibe ölte. Es míg az európai continensen hol a tudo- 
mány végezte a törvényhozás, hol a törvényhozás a tudomány 
feladatát, addig az angol bírósági gyakorlat évszázadok óta bá- 
mulatra méltó munkássággal végzi mindkettőét. így hall a 
szem, így lát a kéz, így sürög egy tag kettő helyett a socialis 
szervezetben is. 

A jogi élet e három szerve közül vajon melyik az erős, 
melyik az ép mai magyar magánjogunkban ? Törvényhozásunk 
forrása gyéren, szegényesen és zavarosan bugyog. Éppen száz 
esztendeje most, hogy a magyar országgyűlés az 1791 : 67. 
tcz.-ket alkotta, melylyel kilencz regnikoláris bizottságot kül- 
dött ki, hogy a magyar jogot rendszeres egészbe foglalja : pro 
elaboratione sytematis publico-politicorum et judicialium nego- 
tiorum. E kilencz bizottság között volt egy igazságügyi is, mely 
a létező magyar magánjogot is össze volt állítandó, és e mun- 
kálat a következő 1792. évi budai országgyűlésnek volt készen 
bemutatandó. E ((projectum legum civilium» — elég szegénye- 
sen — el is készült, de törvénynyé nem vált. Ezóta a magán- 
jogi kodifikatio vezérszava többé el nem aludt. Az 1827 : 8. tcz. 
felvette a 9 l-es törvényhozás eszméjét és újból rendelte ki a 
regnicolaris küldöttségeket, eredmény nélkül, mint elődje. És 
valamint az 1789-es forradalom európai nagy hullámcsapása 
először hozta nálunk mozgásba a kodifikatio eszméjét, úgy az 
1848-as forradalom is törvénybe iktatta, hogy «a minisztérium 
az ősiség teljes és tökéletes eltörlésének alapján a polgári tör- 
vénykönyvet ki fogja dolgozni és ezen törvénykönyv javaslatát 
a legközelebbi országgyűlés elébe terjesztendi». Hogy a szabad- 

ság ez első álma óta mi minden akart történni és mi minden 
nem történt meg, eleven tudatában van mindnyájunknak. Az 
1 86 1 -es országbirói értekezlet még e szavakkal vezeti be javas- 
latát: « Addig is, a míg az alkotmányos törvényhozás a kodifi- 
katio rendszeres művét befejezhetné)). A mit akkor mindenki 
rövid egy-két évre várt, máig sem teljesült. így lett, hogy ma, 
az 1791 : 67. tcz. teremtésének százados évfordulóján az akkor 
tett Ígéret még mindig igéret maradt : a kodifíkationalis törek- 
vés eredménytelenségének százados gyászünnepét üljük. 

A mit törvényhozásunknak végeznie nem sikerült, azt 
jórészben pótolhatta, és ez által a törvényhozást is előkészít- 
hette és támogathatta volna, a tudomány. Tudományos életünk 
alig egy emberöltő óta örvendetesen fejlett. Uj tudományszakok 
nyiltak, miknek azelőtt nálunk hirét sem ismerték, a régiek új 
mederbe terültek, megtaláltuk és fentartjuk a kapcsolatot a 
legműveltebb nemzetek tudós irányaival, és jogtudományunk- 
nak is nem egy ága örvendetes erősbülést mutat. De lépést 
tartott-e vájjon a ma^ar magánjogi tudomány is ? A magyar 
naagánjog dogmatikája — nem a jogtörténetről szólok, a mely- 
nek terén érdemes tudósaink keltek — a magyar magánjog 
dogmatikája Frank « közigazgatási törvényei óta nem haladt. 
Tankönyvek készültek azóta, melyek a létező joganyag tudo- 
mányos és rendszeres fogalmi feldolgozása helyett a régi scho- 
lasticus meghatározással és felosztások ismétlésével és az újabb 
törvények hézagos, összefüggésnélküli, nyers lenyomatával érik 
be. A hatalmas evolutiónak, melyen az általános jogtan dogma- 
tikája több mint egy emberöltő óta keresztül ment, ezen irodal- 
munkban nyoma sincsen. Pedig ez átalakulás, mely Németor- 
szágból kiindulva, egynehány évtized alatt az összes művelt 
nemzetek jogtudományát meghódította, és mely ma már oly 
apró népnek, mint a hollandinak, és oly exoticusnak, mint az 
orosznak is minden ujabb jogi termékére reásütötte bélyegét : 
ez átalakulás ma többé senki által sem ignorálható, ki a ma- 
gánjogi tudomány bármely terén szót emel vagy tollat forgat. 

Magánjogi tudományunkat ez ujabb evolutio nem verte 
fel álmából. Mert álom az, terméketlen álom, miben tudomá- 
nyunk ez ága egy fél század óta lézeng. Szalay László fenkelt 
szellemű jogtudósunk «Publicistikai dolgozataiban » egy helyütt 

az ö korabeli magyar jogtudományt a száz évvel azelőtti álla- 
pottal hasonlítván össze, konstatálja, hogy a magyar magánjogi 
tudomány, ha a történeti segédszerek szaporításától eltekintünk, 
a Szegedy és Huszthy idejétől Frank Ignáczig inkább hanyatlott 
mint haladt. «Az újabb időben, úgymond, midőn a magyar jo- 
got olyannak tekintik commentátorai, melynek egyéb jogokbán 
egyáltalában semmi előzményei, és külön egyébbel semmi kap- 
csai, valóságos visszalépést tettünk annyiban, mennyiben tör- 
vényeink magyarázatában Kittoniehtól Szegedyig a római és 
egyházi jogra folytonosak a hivatkozások . . . Hogy a históriai 
oldaltól elvonatkozva most a római és egyházjog mellé az igen- 
leges jog philosophiája volna léptetendő, tagadhatatlan, és hogy 
ez nem történik, tudjuk, mert első dogmatikusaink az okozat- 
nál nem szoktak emlékezni az okról. Különös, de való, hogy 
Szegedy tyrociniuma és rubrikái, melyek száz s néhány évvel 
ezelőtt jelentek meg, tudományosság tekintetében éppen nem 
állanak alantabb fokon napjaink commentátorainál. A rendszer 
egyszerűsége körül tétettek előlépések ; a históriai tudomány ha- 
ladott ez vagy ama törvényczikkely hermeneutikája is; a diplo- 
matica fényt árasztott erre s amarra ; de ez aztán a végre új 
pályát nyitó Frank fellépéséig minden. » Vajon, ha Szalay, tu- 
dományos újjászületésünk e lelkes előharczosa, most, több mint 
ötven év után, a fenti szemlét folytatná, mit szólana mai ma- 
gánjogi dogmatikánkról? Felhagyott-e hazai magánjogi tanunk 
azon iránynyal, mely szerint jogunknak « egyéb jogokban nin- 
csenek előzményei és kapcsai*? Jobban vagyunk-e tisztában 
ma jogunk minden tételénél a vonatkozás iránt, mely azt a ró- 
mai, canoni, a német joghoz fűzi? És vajon a tételes jog «philo- 
sóphiája)), mint Szalay nevezi, mai szóhasználatunk szerint, 
dogmatikája, mélyebbült-e tetemesen, vagy nem érjük-e be még 
ma is német tankönyvekből válogatás nélkül jól-rosszul lefordí- 
tott definitiókkal, hazai törvényszövegeink semmitmondó pa- 
raphrasisával ? Nem tervem és nem czélom, hogy e helyütt 
újabb magyar magánjogi irodalmunkat — a mennyire van — 
bírálat tárgyává tegyem. De meggyőződésem, hogy jogi iroda- 
lomtörténetünk jövő Írója kérlelhetetlenül ki fogja mondani az 
igazságot, melyet ma, a jelenben való elfogultság, élő viszonyok 
és emberek iránti tekintet és e múlt érdemeitől való egyre nö- 

vekedő elidegenedésünk okából még be nem ismerhetünk : kon- 
statálni fogja a visszaesést, melyet a magyar magánjog dogmati- 
kája századunk másodikjf elében felmutat. 

Frank Ignáoz még azon régi tudósainkhoz tartozott, kik 
a korabeli európai tudós társaság tagjaiul érezték magukat, ö 
még a nemzetközi latinnyelvü tudomány emlőin nevelkedett, a 
mint maga is főmunkáját először latin nyelven irta. Ez külsőség- 
nek látszhatik, valóban azonban e külsőségben jó darab garan- 
tia volt a belső érték iránt. Jogtudományunk addig, mig latin 
nyelven szólt, a szó akkori értelmében európai volt. Kezdve a 
tizenhetedik századbeli nagyszombati romanistáinkon, le egé- 
szen a nemzeti tudománynak a jelen század elején történt meg- 
alapításáig, bármi különbözők voltak is az erők, melyek nálunk 
a jogirás és jogtanitás szolgálatába álltak : de az akkori európai 
tudományt tanították és latin előadásaikban és könyveikben az 
akkori Európához szóltak. Midőn Bendek János József, a nagy- 
szombati római jogtanár, a múlt század első felében az Ő «In- 
stitutionum imperíalium liber I» vagy a «Díssertatio juridicáját» 
Nagyszombaton sajtó alá bocsátja, ugyanazon forrásból merít, 
mint akármely wittenbergi vagy tübingeni coUegája, nekik szól, 
az ő nyelvükön szól és ezért szükségképen az ő niveaujukra kell 
állania, hogy megszólalhasson. És, hogy a magyar jogról író tu- 
dóst említsek, Szegedy János Tyrociniumában a külföldön elis- 
mert romanístákra és kanonistákra ép ügy hivatkozik, mint bár- 
mely korabeli német, németalföldi vagy franczia romanista: 
Wesembeck, Barbosa, Mynsinger,*Schmalzgrueber az olvasmá- 
nyai, és anyag, módszer és tárgyalási forma : egyazonos azzal, 
melyet az akkori tudományos Európában ismertek és elismertek. 
Amióta jogtudományunk nemzetivé vált, az európai nexus ezen 
külső garantiája elesett, és minthogy irodalmunk nyelvénél 
fogva el volt zárva a külföldi tudomány ellenőrzése elől, jórész- 
ben az író lelkiismeretére és lelkesedésére volt bízva, hogy a ki- 
sebb körrel, melyhez beszélt, le ne szállítsa álláspontját is. A ki 
ezen megjegyzésemet igazságtalannak érzi, annak felteszem a 
kérdést: hiszi- e őszintén, hogy újabb tudományos jogi irodal- 
munk, ha nyelve a külföldi ellenőrzés ellen nem védi, oly mó- 
don compilálhatott és plagiálhatott volna, a minthogy megtör- 
tént, és gondolja-e hogy minden magyar jogirodalmi termékünk 

a jelen alakjában látott volna napvilágot akkor is, ha minden 
tndományos termékre még ma is ki volna mondva — a mint- 
hogy az irodalmi szokás pl. m^ Frank Ignáez idejében tar- 
totta, -^ hogy az egyidejűleg német vagy latin nyelven is meg- 
jelenjék? 

Frank m^ a nemzetközi jc^tudomány idejéből való volt. 
Az ö magánjogi kézikönyve m^ «Principia Jnris Civilis Hnn- 
garici* czim alatt jelent meg — korához beszélt még, a mint- 
hogy kora európai jogtudományából merítette anyagát Igaz, a 
kor, melyben Frank jogi kiképzését nyerte, ^y letűnő korszak 
v^napja volt. Midőn Frank 1811-ben a pesti egyetemen a jo- 
got hallgatta, ott künn Németországban egy nálánál alig tíz év- 
vel idősebb fiatal embert hivtak a berlini egyetem tanszékére, 
ki mindent felforgatni volt hivatva, mit a múlt század tudomá- 
nya reáhagyott, czélt, anyagot és formát Savigny Hugó ez át- 
Alftkítn befolyása korunk tudományára, kortársának t közigaz- 
Tényében • még alig érzik : húsz évvel későbben e könyv 
dkai részét, nem egy helyen, máskép irta volna. De a 
íre a Savigny munkája e könyv megjelenésekor már meg 
ve, annyiban Frank már ezt is felhasználja : hogy mást 
tdjak, a Savigny birtoktana e könyvben már szerencsésen 
ve van deeretamaink és a tripartitum fejtegetéséveL Frank 
[só magánjogi dogmatikusunk, a ki első kézből és telje- 
sríti úgy a feldolgozandó joganyagot, mint a feldolgo- 
ellő tudományos eszközt : amazt az általa nagy könnyű- 
3s biztossággal kezelt hazai jogforrásokból, emezt korának 
inytárházából, az uralkodó pandecta-doctrinábóL 
lyag és eszköz tekintetében magyar magánjogi dogmati- 
(zóta egyaránt visszament Igaz : a feladat tetemesen ne- 
lett időközben. A 48 előtti magánjogunk egyszerű volt, 
tz életviszonyok melyeket szolgált Ezóta az élet minden 
irai rohamosan változtak, de a törvényhozás, minden 
nfiködés mellett sem tartott a fejlődéssel lépést így tör- 
ogy régi törvényeink és az azok alapján fejlett tudomány 
vább használhatatlanokká váltak, míg az újabb törvény- 
^gyrészt oly sürü és újszerű volt, hogy dogmatikai feldol- 
, főleg a hagyományos utakon kivihetetlennek tűnt ; más- 
törvényhozás, a sűrgő-forgó új európai élet milliónyi 

alakulataival szemben, szükségkép oly hézagos volt, hogy a tan, 
mely minden kérdésre kell hogy választ adhasson, a levegőbe 
kapkodott, hogy megoldást teremtsen a semmiből. Mig magán- 
jogi tankönyveink 1848 előtt a decretumokon, Werbőczy Hár- 
maskönyvén és a Plánum tabularén fordulnak meg, addig újabb 
irodalmunknak legjellemzőbb vonása a forrásfundamentum hi- 
ánya, mely nélkül pedig minden jogi tan a levegőben függ. 
A régi jogforrások, melyek a 48 előtti jogtan kezdetét és végét 
képezték, itt csak elvétve mint cziráda láthatók. E helyett a tör- 
vénytől elhagyott dogmatikus bejárja Európát, hogy egy kül- 
földi codex vagy javaslat egy-egy szakaszából, mely éppen keze 
ügyébe esik, bizonyítsa oly jogszabály létezését, melyre nálunk 
még törvény nincsen. Hogy az ilyen eljárás nem jogászi ; hogy 
a jogász alpha és ómegája a jogszabály vizsgálata, és hogy oly 
eljárás, mely magát a forráskritikán túlteszi és kénye szerint 
csapja rendszerré a szabályokat, bárhol és bármikép találta le- 
gyen is, a jogtudomány nevét csak bitorolja : nem szorul kifej* 
tésre. E most érintett könyvgyártás valóságos typusa, magánjogi 
tankönyveink leghasználtabbika : a Zlinszkyé. Jellemzők e könyv 
forrásanyagára nézve a jegyzetek. Annak bizonyságára, hogy egy 
bizonyos tétel a magyar magánjogban így vagy amúgy van, hol 
az osztrák vagy porosz codex, hol a bajor vagy drezdai javaslat, 
hol Dernburg porosz, hol Kirchstátter osztrák commentárja sze- 
repel. Ily módon jogtant írni nem lehet. Aki a mái magyar ma- 
gánjog rendszerét meg akarja irni, annak mindenekelőtt egy 
nagy élőmunkát kell végeznie, melylyel a Frank-féle jogtudo- 
mánynak foglalkoznia nem kellett, mert java részben már ké- 
szen előtalálta; oly élőmunkát, mely hasonlít a téglahordó fá- 
radságos munkájához az építőmesteréhez képeöt: az anyagot 
mindenekelőtt gyűjteni kell, mielőtt azt fel lehetne dolgozni. 

Gyűjteni az anyagot ! Hihető-e, hogy a modem magyar ma- 
gánjog forrásanyaga harmincz év óta, a mióta az országbírói ér- 
tekezlet a magyar jogot ismét érvényébe visszahelyezte még min- 
dig összegyűjtve nincsen ? Háromféle törvényanyag volt az, mely- 
lyel a magyar magánjog magát alkotmányos életünk visszaállí- 
tása óta szemközt találta. A régi magyar törvények visszaállít- 
tattak — de vájjon mennyi volt az, a mi belőlük a változott 
viszonyokkal szemben igazán még életben volt? Az osztrák tör-r 

vények eltörültettek, de vájjon mi volt az, a mi belőlük mégis 
csak érvényben maradt? 1867 óta évről-évre újabb törvények 
hozattak, — de vájjon ezen új aera törvényei nem voltak-e egy 
új törvényszellem termékei is, és ez esetben : nem volt-e e tör- 
vényekben más és több is, mint a mit közvetlen tartalmuk jelen- 
tett ? Az ember azt hinné, hogy mielőtt valaki meglevő jogunkat 
rendszerbe szedi, mindenekelőtt szemlét kell tartani az anyag- 
ról, melyet fel kell dolgoznia : a meglevő irott joganyag consta- 
tálása és leltározása — úgy hinné az ember — az ilyetén 
munka első kezdete. E munka mindeddig sincsen megcsinálva. 
Minden jogi tankönyvünkben hosszas fejtegetések folynak azon 
kérdésről, vájjon a Werbőczy könyve mint törvény, mint jog- 
könyv, mint szokásjog, vagy mint sui generis jogforrás jön-e 
számba ? Pedig ez a kérdés : mi okból érvényes nálunk a Tripar- 
titum ? sokkal kevésbé fontos, mint az : micsoda vájjon csak- 
ugyan érvényes még ma is, Werbőczyböl ? Aki Werbőczy köny- 
vét feldolgozná oly alakban, hogy mondatról mondatra 
kimutatná : mi az, a mi benne objectiv jogtétel, és mi az, a mi 
benne kezdettől fogva csakis subjectiv, nem kötelező dogma és 
constructio, és az előbbi közül mely tételek azok, miket későbbi 
törvény megváltoztatott vagy megszüntetett, és melyek azok, 
mik ma is érvényben vannak — az meggyőződésem szerint hasz- 
nosabb dolgot végezne, mintha a források előzetes felmunká- 
lása nélkül három régi magánjogi kézikönyv alapján egy új ne- 
gyediket Írna. A hatályban levő osztrák eredetű törvények kút- 
fői alapjáról könyvben s tanszéken sok épületet mondanak. De 
vállalkozott- e már valaki azon munkára, hogy az osztrák pol- 
gári törvénykönyvben jelölje ki egyenkint azokat a szakaszokat, 
miket az országbírói értekezlet érvényben hagyott? Az ideigle- 
nes törv. szabályok 20. §-a fentartja a nevezett törvénykönyv 
«azon rendeleteit, melyek a telekkönyvi rendelettel kapcsolat- 
ban állván, a telekkönyv tárgyát képező valamely dolgok szer- 
zése vagy elidegenítése módjait meghatározzák » és a 156. §. sze- 
rint hatályukat megtartják a törvénykön3rv azon határozatai 
« melyek a telekk. rendeletekkel egybefüggésben állanak s a me- 
lyek valamely telekk. jog megszerzésére vagy elenyésztére ala- 
pul szolgálnak. » Könyvet lehetne irni e két szakasz értelméről 
és következményeiről. Az osztrák polgári töiTénykönyv össze- 
ssé 

függő, egységes és meggyőződésem szerint bámulatos következe- 
tességgel keresztülvitt jogrendszer. Százszorosok a szálak, me- 
lyek minden egyes szakaszát a törvénykönyv többi részeivel 
összekötik. Nem kell hozzá nagy tudomány, aki csak a törvény- 
kön3rvnek valamely utmutatásos kiadását, pl. a Geller Leo isme- 
retes könyvét kézhez veszi, ahol minden szakasz végén a hozzá 
vonatkozásban levő rokon szakaszokra talál utalást, csakhamar 
meglepő és mégis természetes tapasztalatra jut. Felütöm pl. a 
szolgalom tartalmát körüliró 472. §-t. Ez kétségtelenül a telekk. 
rendelettel kapcsolatban áll. E szakasz végén utalás történik a 
vele kapcsolatban álló 307. és 315. §-ra. Felütöm a 307-et: itt 
utalás történik a 15. 859. 860. 1342-re. A 313-nál ismét hivat- 
kozás van az 1459-re, az 1459-nél ismét a 387-re, a 387-nél a 
343-ra, ez utóbbinál az 1319, 1373, 1374-re stb. a végtelenbe. 
A logikai tétel, mely szerint, ha két kapcsolatos dolog közül az 
egyik egy harmadikkal kapcsolatban áll, e harmadikkal szükség- 
képen a második is kapcsolatos, oda visz, hogy a telekkönyvi 
rendelet kiséretében nyakunkba toljuk az egész polgári törvény- 
könyvet. Ez nyilván el nem fogadható. De hol van itt megálla- 
podás? A telekkönyv birodalma az ingatlan vagyonjog. De ha 
az osztrák ingatlan vagyonjog valamely monográfiáját elővesz- 
szük, pl. a Strohal Eigentumserwerb-jét vagy az Exner Hypo- 
thekenrechtjét : vessünk csak egy pillantást a jegyzetekben 
idézett törvényhelyekre : e szakaszok mind az ingatlan tulajdon 
vagy zálogjog egy-egy kérdésére vonatkoznak — ki vonja meg 
és mely kritérium szerint vonja meg a határt az ideiglenes törv. 
szabályok 20. és 156. §§-ai által érvényben hagyott és nem ha- 
gyott törvényszakaszok között? 

És mégis : e munkának meg kell történnie, mert előbb a 
létező magyar magánjog megirásáról még csak szó sem lehet. 
Aki e feladatot el fogja végezni, elvégezni azon gondossággal és 
lelkiismeretességgel, melyet a foiráskritika felelősségteljes mun- 
kája megkiván, az kétségtelenül reá fog jönni, hogy azon kap- 
csolatnál fogva, melyben az osztrák törvénykönyv felfogása 
szerint a szerzési mód a kötelmi czimhez áll, mi kénytelen-kel- 
letlen az osztrák ingatlan dologi joggal együtt egy igen tetemes 
rész osztrák kötelmi jogot is átvettünk ; reá fog jönni, hogy mi- 
után a telekkönyvi bejegyzés tárgyát képező jogok tartalmát az 

osztrák codex határozza meg, az ingó dologi jogok tartalma és 
jogi structurája pedig az ingatlanokéval nem ellenkezhetik, az 
osztrák dologi jog igen széles kiterjedésben határozó lett ingó 
vagyonjogunkra is ; reá fog jönni, hogy miután a családjog jórész- 
ben alkalmazott vagyonjog, az örökjog vagyonjogi utódlás és az 
u. n. általános rész csak a különös részbeli szabályok abstrac- 
tiója, áz osztrák jog nálunk, az országbírói szabályok 20. §-a ré- 
vén és szerzőinek bizonyosan személyes szándéka ellenére, a 
fogalmi kapcsolat kényszerűségénél fogva sokkal nagyobb részé- 
ben van érvényben, mint azt elméletünk, mely e kérdésben 
rendszerint ama 20. §. puszta leirásával éri be, be szokta vallani. 
De ez általános kijelentéssel még semmivel sem jutottunk köze- 
lebb feladatunkhoz. Aki a mai magyar magánjogot megirja, at- 
tól megköveteljük, hogy ö végezze azon lényeges feladatot, mely 
elöl az országbírói értekezlet ama határozatlan 20. §-ával kitért, 
hogy szabadítsa ki és gondolja ki végig azt a gondolatot, melyet 
ama férfiak e rövidke szakaszba zártak ; hogy szakaszról-sza- 
kaszra mélyedjen a részletbe, de úgy, hogy e lényegest és az 
egészet soha szem elöl ne téveszsze és e szerint válaszsza ki té- 
telenkint : mi lett magyarrá az osztrák codexböl és mi maradt 
tőlünk idegen ? 

Nem sokkal könnyebb és egyenlően szükséges előmunká- 
lata a magyar magánjog megírásának az, mely érvényben levő 
hazai törvényeinkre vonatkozik. Codex nélkül vagyunk egyelőre, 
de nem vagyunk törvény nélkül. Ez elég számos, főleg újabb tör- 
vényünk pedig egytől- egyig többet jelent, mint a mit a czime 
indicál. Hogy perrendünkben és végrehajtási törvényünkben 
számos az anyagi intézkedés, hogy gyámsági törvényünk egész 
csomó olyan dologról is intézkedik, mi e törvény keretébe sem 
tartozik, kiki tudja, ki valamikor kezébe vette. De kevésbé isme- 
retes törvényeink is hemzsegnek a magánjogi vonatkozásoktól. 
Egy példát száz helyett. Ki keresne anyagi magánjogi tételt a 
« közvetlen illetékek kezeléséről* szóló pénzügyi törvényben? 
És mégis az 1881 : 34. tcz. 39. §-ában egy új törvényes zálogjo- 
got alapít meg és a telekkönyvi rangsorozatra vonatkozó szabá- 
lyokat az állam bizonyos követelései tekintetében egy újabb té- 
tellel gazdagítja. Aki tényleges mai magánjogunk összes tör- 
vényanyagát össze akarja állítani, annak nem szabad a mi ex 

asse civiljogi törvényhozásunkra szorítkoznia. Az összes törvény- 
tárt kell vallatóra fognia és tekintet nélkül a törvény czimére, 
alkalmára és tárgyára, onnan venni a magánjogi vonatkozáso- 
kat, ahol találja. De a tulajdonképeni magánjogi törvényeink is 
rendszerint többet rejtenek magukban, mint a mennyit a tör- 
vényhozó, beléjök fektetett. Az ismeretes mondat, hogy a tör- 
vény sokszor bölcsebb, mint a törvényhozó, különösen ottan áll, 
ahol a törvényhozás, mint az újabb magánjogi minálunk, jobba- 
dán külföldi példák nyomán indul. Minden törvényszakasznak 
meg vannak a maga fogalmi előzményei és aki valamely tör- 
vényt recipiál, az e törvényben implicite magáévá teszi a fogalmi 
előzményt is, amelynek az folyománya. Hy világításban merem 
mondani, hogy pl. a német kereskedelmi és csődtörvénynyel 
több pandektajogot recipiáltunk, mint a mennyi új jogot Német- 
ország e törvényekkel nyert. 

Téves dolog kétségtelenül, ha a kereskedelmi törvény min- 
den tételét általánosítva, azt minden megkülönböztetés nélkül 
a közönséges magyar magánjog kötelmi jogának állítjuk, mint 
ezt pl. Zlinszky a maga könyvében tette. Ez eljárás, mely a 
keresk. törvény 1. és 264. §-ának teljes ignorálásán alapszik, 
valóságban meghamisítja polgári jogunkat és felforgatja a lo- 
gika ismeretes tételét, mely szerint az általánosból a különösre 
igen, de a különösből az általánosra következtetni nem lehet. 
De másfelől bizonyos az is, hogy nem jus singulare mindaz, a 
mit a keresk. törvény magába foglal. A kérdés, melybe e külö- 
nös törvényeink minden tételénél esetről-esetre bele kell men- 
nünk, éppen az : kivételt akart-e a törvényhozó e tételével statu- 
álni a közpolgári szabály alól, vagy a szabályt akarta-e a jus 
singulare codificatiója alkalmából, az ingadozó közönséges jogi 
gyakorlattal szemben, kifejezésre juttatni? Néhol a keresk. tör- 
vény maga mondja, hogy intézkedése a közönséges magánjogot 
is illeti. így péld. a bemutatóra szóló papírok jóhiszemű megvé- 
tele vagy zálogbavétele esetén a 300. §. egy absolut hatályú pub- 
liciana actio-t állít fel, kifejezetten különbség nélkül, vájjon 
kereskedők voltak-e a felek vagy sem és vájjon kereskedelmi 
volt-e az ügylet vagy sem ? De ahol a törvény a szabály általá- 
nos magánjogi voltát nem is mondja ki, néhol kétségtelen, hogy 
a keresk. törv. külön rendelkezéséből nem szabad a oontrario 

arra következtetni, hogy az általános magánjogra más szabály 
állana. így pl. a 270. §. azon kijelentése, hogy kereskedelmi 
ügyekben az egyetemes adós az exceptio ordinis vagy divisionis- 
sal nem élhet, bizonyára nem azt akarja mondani, hogy a kö- 
zönséges magánjogban ezen kétrendbeli kifogásnak helye van. 
Kétségesebb már a dolog az olyan intézkedések tekintetében, 
mint pl. a 348. §. szerinti actio redhibitoria és quanti minoris. 
Zlinszky itt is, mint majd az egész kötelmi jogon keresztül, 
általánosit és e §-t általános magánjoginak jelenti ki. Nézetein 
szerint tévesen, mert szerintem kimutatható, hogy általános 
magánjogunk a redhibitoriát igen, de a quanti minoris-t nem 
ismeri és bár a kereset közpolgári ügyekben is árcsökkenésre 
irányitható, ez utóbbi nem a quanti minoris, hanem a közönséges 
actio emti elvei szerint számitandó ki, mi lényegesen eltérő 
eredményre vezet. íme : azon kérdés, vájjon egy kereskedelmi 
jogi rendelkezés csakis kereskedelmi jogi vagy általános magán- 
jogi értelemben magyarázandó — felette finom, minutiosus 
vizsgálatot igényel és hasonlóan vagyunk a csödjog, a váltó-, az 
ipar-, a telekkönyvi, a különleges törvények mindegyikében. 

Ám a törvényanyagnak ily szempontból való elrendezésé- 
nél meg nem állhatunk. A concret törvényszakasz felett áll a 
jogelv, amelynek amaz folyománya. Es ha a kapcsolat ezen 
jogelv és ama concret intézkedés között kétségtelen módon ki 
van mutatva, akkor ki van mutatva az is, hogy ama concret 
törvényszakaszszal együtt jogunkba be van fogadva ezen álta- 
lános jogelv is. így kifejthető és ki is fejtendő az explicit jog- 
szabályaink kiséretében egész sora az implicit jogszabályoknak, 
melyek, bár sehol szövegezve nincsenek, csak oly valóságban 
vannak benne jogrendszerünkben, mint amazok; ha valahol, 
úgy itt talál a « hallgatólagos kijelentés » terminusa: ez implicite 
kifejezett jogszabályok valóságos hallgatólagos törvények. Hogy 
megpéldázzam gondolatomat : a condictio sine causa, a condic- 
tio causa data, az actio de in rem verso nálunk törvényben ren- 
dezve nincsen. De vannak folyomány- törvényeink, melyek amaz 
intézményeket fogalmi kényszerűséggel elöfeltételezik. így a 
condictio sine causa el van ismerve a váltójogi gazdagodási 
keresetről szóló váltótv. 90. §-ában: elvan ismerve a csődtör- 
vény számos tételében, melyet másképen mint a condictio sine 

Causa alapján construálni nem lehet. így a csödjogí separatista 
a csödt. 43. §. alapján oly esetben, midőn a visszakövetelhető 
dolog elidegenittetett, a tömegbe befolyt ellenértéket követelheti, 
— ez condictio sine causa; így tömegtartozást képeznek «a 
tömeg jogtalan gazdagodásából eredő követelések)) — condictio 
sine causa; így a megtámadás a 33. §. szerint a jóhiszemű szerző 
ellen csak a jelen gazdagodás erejéig intézhető — condictio sine 
causa ; így a megtámadott viszontteljesítése csakis a tömeg gaz- 
dagodása esetén (melyet a magyar törvény a német ellenére 
vélelmez) követelhető vissza — mindmegannyi condictio sine 
causa. Sőt a csődtörvény egész megtámadási fejezete — mint 
másutt kifejtettem, — csakis a condictio sine causa alapján ért- 
hető és adja meg ezen egész fejezet fogalmi alapját. A condictio 
sine causa elvén sarkalnak végül — mint Exner meggyőzőleg 
kimutatja — a telekkönyvi rendtartás szerinti törlési perek is ; 
az eredeti érvénytelenség miatti kereset valóságos condictio sine 
causa, esetleg condictio indebiti, causa data non secuta, — az 
elévülés vagy más elenyészési mód miatti kereset pedig condic- 
tio causa finita. Hasonlóképen az actio de in rem verso törvény- 
ben kimondva nincsen, de midőn a csődtörvény külön kielégí- 
tési jogot ad azoknak, kik « bizonyos dologra valamit hasznosan 
fordítottak » implicite elismerte a kielégítési joggal együtt a 
követelést propter versionem in rem is. A pandektajognak szá- 
mos régi ismerőse éled fel ily módon, mihelyt újabb törvényein- 
ket az alapul fekvő elvekre vizsgáljuk. Valóban, a római jognak 
újabbi, sajátságos receptiója az, mely hazánkban ez újabb, több- 
nyire Németország nyomán haladó magánjogi törvényhozásunk 
által végbemegy — a másodkézből való receptiónak egy neme. 
E tünemény oka igen egyszerű. Németországban a római jog 
dívott széltiben és így természetes, hogy az kifejezésre talált 
újabb törvényeiben is — ők a római jogon át jutottak el e tör- 
vényekhez ; mi pedig ez újabb német törvények tartalmát reci- 
piáltuk és így világos, hogy e törvényeinkben most benne van 
jó darab a német törvények e forrásából is — a német törvénye- 
ken át jutottunk vissza a római joghoz. 

Összefoglalom, amit az írott jog anyagának gyűjtéséről 
mondtam. Aki a magyar törvényanyag, vagy helyesebben (mint- 
hogy itt egyéb írott jogforrásainkról, mint az osztrák törvény- 

könyv, Werbőczy, az idéigl. törvénykezési szabályzatról is 
beszélek), aki a magyar civiljog irott joganyagának gyűjtésére 
vállalkozik, arra kettős feladat vár : kiválasztani a teljes anyag- 
ból az érvényes tételeket; és kifejteni e tételekbőr a teljes tar- 
talmat. Csak aki a kettős munkát végzi, mondhatja, hogy kezé- 
ben van az egész anyag. De aki csak az elsőt is keresztülvinné, 
szükséges és hálás munkát teljesítene. Teljes törvényanyagunk- 
ból az érvényes tételeket kiszemelni : ez éppen két döntő szóval 
több, mint amivel jelen magánjogi tudományunk dicsekedhetik. 
Mert ez utóbbi nem dolgozik a teljes anyaggal — mert a félre- 
eső forrásokat elhanyagolja; és nem szorítkozik az érvényes 
joganyagra, mert hol történeti avult reminiscentiákkal, hol kül- 
földi törvényhozások homályos analógiáival surrogálja az élö 
magyar joganyagot. Aki a Zlinszky könyvét ismeri, ahol egy-egy 
élő magyar tétel igazolásául, hol egy régi, avult, egészen más 
viszonyokból fakadt decretumra, hol a hesseni vagy drezdai 
javaslatra történik hivatkozás — érteni fogja, müy anyag össze- 
hordására nincsen szükség. És aki például a Mandry könyvét 
(«Der civilrechtliche Inhalt der Keichsgesetze») ismeri, melyben 
az újabb német birodalmi törvényekből az összes magánjogi 
tételek bámulatraméltó szorgalommal és körültekintéssel össze- 
állítvák, — az érteni fogja, mily fáradságos, de mily nélkülöz- 
hetetlen munkát teljesítene az, ki megírná az élö magyar irott 
jog anyaggyüjteményét. 

Hol törvényhozás nem teremt, hol tudomány nem fejleszt, 
ott mindkettő tisztét pótolja a gyakorlat És valóban, ha előíté- 
let nélkül szemléljük a magyar bíró helyzetét ; ha megfontoljuk, 
mennyire a saját erejére utalva, elhagyva a törvény és a doc- 
trina útmutatásától, egymagában kénytelen megküzdeni a min- 
dennap ezer kérdésével ; hogy oly rohamos társadalmi átalaku- 
lás közepette, melyhez hasonlót az újabb Európa egy állama 
sem mutat, egy emberöltőn keresztül az ö kezei alatt változott 
át a rendi, hűbéri, ősiségi forgalomellenes, nemzeti, elzárkózott 
régi jog a 19. század demokrata, mobilis, forgalomkedvelő, 
európaközi jogává ; lehetetlen, hogy minden hiányai és balsike- 
rei mellett is működését ne méltányoljuk. A törvényhozó elha- 
nyagolhatja feladatát, a tudós meddő tépelődésbe tévedhet ; de 
a bíró meg nem tagadhatja a jogmondást. Neki hinnie kell a 

jog létezésében, ha a törvényhozó rendezetlenül hagyja is az 
életét, ha a tudós non liquet-tel válaszol is kérdésére. A törvény, 
mely amannak csak tervezet, emennek csak tanulmány, az ö 
kezében lesz eleven erővé, rendező hatalommá, joggá. De éppen 
azért joggá lesz az ö kezében a nem-törvény, a tévesen felfogptt 
törvény, sőt a törvényellenesség is — mert életében nyilatkozik 
a jog és joggá lesz minden, mi a gyakorlatban kiküzdi az életet. 
A birói jog e felfogásából világos annak szerepe a jogrend- 
szerben. A birói jog valóságos jogforrás, még pedig nemcsak 
felismerési forrása a már létező, rajta kivül fejlődött jognak, 
hanem valóságos jogteremtö forrás. Ezen tétel, mely a történeti 
iskola uralkodó doctrinájával ellenkezik, de amely a franczia és 
angol gyakorlatban mindig elismerve, újabban a német elmé- 
letben is oly kiváló bölcselő elmék, mint Bülow és Zittelmann 
által védetik, é helyütt kellőleg meg nem alapitható. De annyi 
egynéhány szóval is világossá válik, hogy ha a jog formai krité- 
riumát annak tényleges jelen uralmába és az emberek azon 
meggyőződésébe helyezzük, hogy az uralom jövőben is tartani 
fog (igy Zittelmann : Gewohnheitsrecht und Irrthum, Archiv f. 
civ. Prax. 16 köt.) — akkor az állandó és következetes birói gya- 
korlat is jogot teremt. Hogy mi indokból teremti ez új jogot : 
téves felfogásból vagy tudatos tendentiából — e jogképzés érvé- 
nyére nem lehet kihatással ; a vétkesen tévedő, vagy az önké- 
nyes biró felelőssé lehet ugyan fegyelmi hatósága előtt, de ha 
csupa egyformán tévedő, vagy egyazon irányban következete- 
sen önkénykedő biró volna a világon, az általuk következetesen 
gyakorlatba vett jog mégis csak jog volna. Lélektani sajátsága 
az embernek, hogy egy eredménynek bizonyos okból való jövő 
bekövetkezését csak akkor tartja bizonyosnak, hogyha ugyan- 
azon eredménynek ugyanazon okból való állandó bekövetkezé- 
sét a múltban tapasztalta. Ezért csakis a következetes jogmon- 
dás teremt jogot ; de a gyakorlat e joga azután valóságos jog 
lesz, tekintet nélkül az alap törvényességére, amelyen nyugszik. 
Szükségtelen mondanom, hogy ezzel nem a birói önkényt aka- 
rom hirdetni. A birói tévedés kerülendő, a birói önkény bünte- 
tendő. De a birói szokásjog ezen hibás eredete mindkét esetben 
nem zárja ki, hogy ha a szokásjog ez alapon egyszer keletkezett, 
mégis csak megvan, és erejét és hátalnoiát a törvényhozó, vala- 

291 S 



Digitized by VjOOQIC 



18 

mint nem ő adta, úgy el sem veheti, mert ereje az emberi ter- 
mészet psychologiájában gyökerezik. Mindennek elméleti kifej- 
tése a szokásjog érdekes tanába tartozik. De gyakorlati súlya a 
magyar magánjog szempontjából abban van, hogy élő magán- 
jogunk fél existentiája az esetjogban rejlik. Az esetjogban él 
magánjogunk java része és az esetjogból reconstruálandó: 

Angliában hagyományos tan, hogy a Common Lawban, 
azaz a birói prsejudicinmokban, rendezve van minden és hogy 
az újabb biró csak élő szóba foglalja azt, mit az ősök bölcsesége 
látatlanul elébe irt. E tanban, mely az angol hypokrisis és az 
angol conservatismus sajátszerű vegyüléke, egy fictío rejlik — 
és ezt a hypokrisis szülte ; de benne van egy egészséges gondo- 
lat is — és ezt az angol szellem conservatismusa érlelte. A fic- 
tio abból áll, hogy az ősök bölcseségének köntöse alatt az angol 
biró tényleg akárhányszor sajátját árulja — ugyanazon mester- 
ség, melyet a római prsetor gyakorolt, mikor sub specie juris 
civilis adjuvandi a régi jogot sarkaiból kiemelte. De az egészsé- 
ges conservativ gondolat, melyet ama tan kifejezésre hoz, abban 
rejlik, hogy bár az Ítéletek összessége teszi a Common Law-t, 
ez utóbbi mégis felette áll az egyes Ítéletnek ; hogy az Ítéletek 
nem egyenértékűek ; hogy egy nap eseménye, ember tévedése 
vagy szeszélye nem döntheti fel száz év és ezer ember tapasz- 
talatát ; szóval, hogy bár a judicatura alkotja a Common Law-t, 
de nem alkotja az egyes itélet. 

Ez elv áll minden esetjogra. A birói jog is csak küzdelem 
utján viyja ki érvényét és csak a győztes elv lesz esetjoggá. 
Ezért, ha újabb judicaturánk valamely gyűjteményét előveszszűk, 
mint az pl. a Döntvénytárnak eddigelé megjelent mintegy 60 
kötetében, vagy a Márkus Dezső köszönetre méltó repetitoriu- 
mában jelentkezik, még nem tartjuk kézben a magyar esetjogot. 
Az efféle gyűjteményben közölt anyag sok is, kevés is. Sok, mert 
döntvényjog számban közöl mindent, ami kezébe esik, a lénye- 
ges mellett a lényegtelent a tartalmatlant vagy tévesét is — és 
ezáltal a joggyakorlatot, melyet vezetnie kellene, még inkább 
megzavarja. És kevés, mindenekelőtt, kevés ; mert azt, hogy mi- 
ben áll voltaképen a mi igazi esetjogunk, csak az összes, nem 
pusztán ténykérdésben forgó, hanem öntudatosan jogelvet ki- 
mondó Ítéleteink alapján lehetne construální. De e judicatu- 

ránkból mennyi jut tényleg nyilvánosságra? A hazai magánjogi 
judicatura közlésével eddig kizárólag szaklapjaink mellékletei 
foglalkoznak. Köszönet jár nekik ezért is, mert náluk nélkül tán 
ennyi se volna. De vájjon megnyugtató módja ez az anyaggyűj- 
tésnek ? Angliában a számtalan magános vállalkozó és jogi szak- 
lap mellett külön hivatalos testület áll fenn, melynek egyedüli 
czélja a döntvénykiadás. Az 1865. óta fennálló Incorporated 
Council of Law Reporting, mely az Inns of Court keblében ala- 
kult és hivatalos állást vivott ki, évi kilencz-tiz kötetben gondos 
szerkesztésben adja ki az angol biróságok elvi jelentőségű dönt- 
vényeit. Az amerikai Egyesült-Államokban több mint 40 Law 
Journal, Law Eeview, Law Eegister, Legal News stb. czimü szak- 
lap majdnem kizárólag a döntvényközléssel foglalkozik, de e 
mellett a legkiválóbb tudósok és birák — mint Wheaton, Howard, 
Wallace és mások — szerkesztik az évenkint számos kötetben 
megjelenő Law Beportok-at. Francziaországban a sok szaklap ál- 
landó közlései mellett ott van a Jean Baptiste Sirey által 1 802-ben 
megalapított, és ezóta különböző jelesek által folytatott Becueil 
général és a két Dalloz testvér által alapított Recueil de juris- 
prudence général. Németországban a Seuffert Arohiv-ja mellett, 
iTiely a tudományos bíráskodás valóságos kincsesbányája, ott 
voltak a hivatalos Entscheidungen des preussischen Obertri- 
bunals, Entscheidungen des Oberhandelsgerichtes-féle gyűjte- 
mények, ott van ma a Eeichsgericht tagjai által kiadott hivata- 
los i Entscheidungen des deutschen Beichsgeríchtest. És köz- 
vetlen szomszédunknál, Ausztriában, nem kisebb tudósok, mint 
Glaser és Unger, az osztrák újabb jogtudomány megalapítói és 
zászlótartói nem csekéllették a vállalatot, hogy a főbirósági 
magánjogi döntvényeket gyűjtsék, gondosan megszerkeszszék és 
bosszú éveken át kiadásukat ellássák ; újabban, Glaser halála 
óta, Pfaff Lipót, a jeles jogtanár és tudós, lépett helyébe. E gyűj- 
temények egytöl-egyig gondos eset-tanulmány és eset-kiválasz- 
tás utján készülnek, az esetek, ahol kell, nagy figyelemmel 
szövegezvék, és kimerítő, a tudományos systematika legfénye- 
sebb igényeit kielégítő évi és évtizedes tárgymutatók könnyítik 
kezelésüket és áttekintésüket. 

Tartozunk vele az esetjog, főleg hazai rendezetlen jogálla- 
potunk melletti elsőrangú fontosságának, tartozunk vele föbiró- 

ságunk tekintélyének, tartozunk vele tudományunk hírnevének 
és tudományos vállalataink hitelének, hogy birói esetjogunk 
megfelelőbb alakban lásson napvilágot. Egy Seuflfert Archívuma, 
egy Glaser-ünger-Walter vállalatához hasonlót kell, még pedig 
mentül előbb kell létesítenünk, nekünk is. Oly vállalatot, mely- 
nek tényleg az egész legfőbb bírósági anyag állana rendelkezé- 
sére és a Curia vezérfiai vezetésében, figyelmeztetésében és szel- 
lemi támogatásában részesülne, hogy minden, ami a Curián 
megforduló magánjogi anyag közül tartalmas és értékes, nyil- 
vánosságra jusson. Oly vállalat kell, mely nem nyersen közli az 
anyagot, de mely, ahol szükséges, utána segít, a lényegtelent 
kihagyja, a lényegest kiemeli, a döntés előtt, ahol kívánatos, a 
tényállást összefoglalja és a kimondott elvet lehető gondosság- 
gal kiszemeli és szövegezi. így lesznek az angol reportok, melyek 
a kimondott jogszabály és indokolása mellett még a tényállást 
(stateinent of the case), sőt még a felek érvelését (argument and 
brief) is közlik ; így tesz a Beichsgericht kiadóbízottsága, midőn 
az előrebocsátott tényleírás és a döntés után t Aus den Grun- 
dén* czime alatt az indokok gondosan megszerkesztett kivona- 
tát közli ; és így tesznek az osztrák « Sammlung von civílrecbt- 
líchen Entscheidungen» szerkesztői, kik annyira mennek, hogy 
maguk szövegeznek kezdettől végig minden esetet, és még az 
indokokat is csak közvetett beszédben, saját szövegezésük sze- 
rint közlik. 

A vállalat időszerűsége és szükségessége a fentiek után 
indokolásra nem szorul. Legyen csak szabad a keresztülvitel 
lehetőségét és módját egynéhány szóval megérintenem. 

A «Magyar magánjogi döntvények gyűjteményét* a magyar 
kir. Curia civiljogi döntvényeinek mintegy félhivatalos kiadása- 
ként gondolom. Megkérendő volna a kormány támogatása, meg- 
kérendő a felső bíróságok vezérférfiainak pártolása is. Az anyag 
gyűjtése sőt részben előkészítése legczélszerübben a Curia ta- 
nácsjegyzői által volna eszközölhető, kik e munkára a kormány 
által egyenesen fel volnának hivandók és kiknek a tanácsülés- 
ben előforduló jogesetek ilyetén összeállítása és a bennök rejlő 
jogelvek szövegezése egyúttal alkalmas gyakorlatul is szolgálna. 
KözlejQ(Jö volna csak a Curia ítélete egész kiterjedésben, az 
alsóbb bíróságoké csak kivonatos rövidséggel, amennyiben a 

curíai döntés megértésére szolgál. Ez által eléretnék, hogy egy- 
egy kötetben háromszor több eset férne el, mint az ellenkező 
praxis mellett és végre is arra, hogy minden harmadrangú aljá- 
rásbiró Ítélete is megörökíttessék, semmi szükség sincsen. A vál- 
lalat vezetésével legalább két és legfölebb három szerkesztő 
bízatnék meg, kik e munkáért megfelelő díjazásban részesülnek 
és kik közül az egyiknek elméleti jogtudósnak, a másiknak (eset- 
leg a másik kettőnek) a gyakorlat emberének (esetleg egyik bíró- 
nak, másik ügyvédnek) kellene lennie. A vállalat költségei első 
sorban előfizetések utján, másodsorban a kormány segélyezése, 
harmadszor a szaklapok részvétele utján volnának fedezendök. 
A szaklapok részvétele alatt a következőt értem : Szaklapjaink 
mindegyike jelenleg külön-külön adja ki, melléklet alakjában, 
a jogeseteket. E munka, a papír és nyomtatás tetemes költségbe 
kerülnek. E külön-külön készült mellékletek helyett e lapok 
jövőben a vállalatunktól kiadandó t Magánjogi döntvények gyűj- 
teményét § mellékelnék, amiért azután vállalatunkat megfelelő 
javadalmazásban részesítenék. Fentartom magamnak, hogy ez 
eszmét kellő alkalommal kellő helyen értékesítsem. Itt csak a 
gondolatok összefüggésénél fogva voltam bátor megpendíteni. 
Ez eszme alapja és indító oka pedig azon meggyőződésem: 
hogy a mayyar esetjogot előbb össze kell gyűjteni, mielőtt ma- 
gánjogunk meg volna irható. 

De az esetjog gyűjtésével is csak feles munkát végzünk. 
Nemcsak gyűjteni kell azt, de fel is kell dolgozni. Tudomá- 
nyunk e tekintetben is majd mindennel maradt adós. A ki a 
magyar magánjog rendszerét megírja, attól megkívánjuk, hogy 
könyvének minden tételét a létező jog forrásaival igazolja. 
Kodífikálatlan jogban, mint a mienk, e jogforrás többnyíre csak 
a gyakorlat lehet. Ebből a magyar magánjog felépítésének 
egyik nélkülözhetetlen előmunkálata áll elő : Elő kell venni az 
összes összegyüjtendő jogeseteinket, esetről esetre megállapítani 
a bennük kimondott jogszabályt és ezután az esetet q> rendszer 
íUető helyére — esetleg több helyére is, ha több a benne rejlő 
jogszabály — elhelyezni. Ha csak a Dárday-féle Döntvénytár 
több mint hatvan kötetének tartalmát ily szempont szerint 
széllyel bontanok, és az eseteket valamely magánjogi kézikönyv, 
pl. Zlínszky illető lapjai inellé írnok : ámulattal látnók, mennyí- 

tel gazdagabbak vagyunk, mint sejtettük. A hol Zlinszky vala- 
T^^^y jogtétel mellett más forrás biján a Windscheid pandektáira, 
a szász kódexre vagy éppen semmire sem hivatkozik: fel- 
tűnne egyszerre a birói praejudicium vagy a príejudiciumok sora, 
mint jogforrási bizonyság. Hus és izom rakódnék le a rendszer 
csontváza köré és a mit törvényhozóink a semmiből teremten- 
dőnek véltek, ott állana egyszerre szemünk előtt, mint nagy- 
részben már élő és működő : a moigyar magánjog. Igaz, e prae- 
judiciumok nem egységesek, sok tárgyról mindenféle itélet létez, 
és a mit Alciatus az ő korabeli jogtudósokról mond, nagyrész- 
ben e döntvényekre is áll : multee sünt opiniones, quoe mutuis 
telis corruunt. De a hol a bírósági gyakorlat még végkép meg 
nem állapodott, ott a tudománynak a döntvények e harczát 
nem mellőzni kell, hanem bele kell magát ártania és bajtársul 
melléje állnia a helyesnek. Ha tudományunk ezen fontos hiva- 
tását el nem hanyagolta volna ; ha busz év óta, a mióta új 
birói szervezetünk működik, benne állana a jogéletben és biráló 
figyelemmel kisérné a gyakorlatot; ha tudomást vesz az eset- 
jogról és tanácsával és útbaigazításával részt vesz a szokásjog 
szülési munkájában : akkor ma tovább volna már esetjogunk, 
mint a hol van és döntvényjogunk tarka kísérleteiből öntuda- 
tos, egységes esetjogi rendszer fejlett volna. E munkát pótolnia 
kell. A hol a gyakorlat ugyanazon kérdésben kétféleképen dön- 
tött, ott előáll a tudomány joga és kötelessége, hogy az egyenlő 
külső tekintélyjyel szemben azon döntést hirdesse érvényes 
jognak, melynek nagyobb a benső ereje. Midőn így a forrongó 
bírói jogképzés közepette a tudomány nemcsak registrál, hanem 
összehasonlít, bírálgat és kiválaszt ; nem hamisítja az esetjogot, 
hanem vezeti: a tudomány és gyakorlat e kölcsönhatásából 
pedig előáll ama szerencsés együttműködés, mely Rómában egy 
ezredéven át pótolta és előkészítette a kodifikatiót. 

Nálunk is e szerep jut e szövetségnek. Mert nálunk is a 
létező magyar jognak gyakorlati kiépítésére és tudományos fel- 
ismerésére nemcsak a jelen alkalmazás, hanem a jövő előkészí- 
tése szempontjából is van szükség. Szükség van reá a jelen czél- 
jaira, mert hovatovább tűrhetetlen azon állapot, hogy oly jog- 
gal élünk, melyet nem ismerünk, hogy a jogot, mely a gyakor- 
latban él, hat és működik, ném veszszük bé öntudatunkba. Ha 

össze lesz gyűjtve az élö magyar jog irott és nem írott anyaga, 
ha öntudatunkba emeljük jogunkat, melyet most csak tapoga- 
tódzva és ösztönszerűleg alkalmazunk : akkor ismétlődni fog a 
Moliére Monsieur Jourdainjának csodája, ki tudós társaságban 
«prózáról» hall beszélni, és ki midőn megtudja, mit értsen e 
tudós szó alatt, csodálkozva felkiált: «hisz akkor én is minden- 
nap prózában beszélek !» Mi is prózában beszélünk hosszú évek 
óta, csak öntudatunkra nem jutott. Törvényeinkben és gyakor- 
latunkban élő jogunkat öntudatunkba emelni : ez a magyar jog 
tudomány feladata. De szükség van e feladatra a jövő kodifika- 
tiója szempontjából is. Mert ha igaz, bogy a jövő kodifíkatiója 
nem a felhőkből fog reánk szakadni, hanem a jelen alapján fog 
felépülni : akkor a jelen jog felépítésével alapját vetjük a jövő- 
nek is. A német birodalomban évek óta készül a jövő század 
magánjogi codexe. E kódex, bármennyire késsék is, minden 
valószínűség szerint előbb fog elkészülni, mint a mienk, és 
mindenesetre döntő kihatással is lesz reá. De hogy milyen 
legyen e hihatás; vájjon fejleszteni fogja-e saját jogunkat, vagy 
megsemmisíteni; vájjon megalkuvás lesz-e sorsunk vagy meg- 
adás ; vájjon hazai jogunkba fogjuk-e elveit befogadni vagy hazai 
jogunk helyébe : ez attól függ, ki lesz-e akkor építve mai létező 
magánjogunk rendszere vagy sem? Ha lesz, akkor a német 
kódex csak módosítani fogja és fejleszteni ; ha nem lesz, akkor 
in complexu be fog hozzánk nyomulni a német kódex, és nincs 
erő, a mely feltartsa. Mai magánjogunk felépítésétől függ, hogy 
nemzeti fenállásunk második ezredének törvénye ne idegen 
legyen, hanem a magunké. 

